VEGA præsenterer   
**Melankolske blå toner i atmosfærisk, afdæmpet country fra Dylan LeBlanc**Den amerikanske sangskriver Dylan LeBlanc er tilbage med nye sjælfulde folkhymner. Den 21. august kan du opleve ham i Lille VEGA.

Dylan LeBlanc spiller røgfyldt, folksy americana bestøvet med afdæmpet country. Stemmen er sjælfuld og bluesagtig, mens guitaren genlyder af musikalsk indsigt.

I begyndelsen af juni udgiver den amerikanske sangskriver sit fjerde album, der har fået titlen *Renegade*. Den Grammy-vindende producer Dave Cobb (Chris Stapleton, Sturgill Simpson og Jason Isbell) har produceret albummet. Albummet er blevet indspillet på 10 dage og er skabt i samarbejde med LeBlancs velspillende backingband The Pollies.

Sangskriveren forfatter glitrende, fængslende sange, som har vækket opmærksomhed fra koryfæer som Lucinda Williams og Bruce Springsteen. Hans hjemsøgende vokal har en nyligt skærpet kant, finpudset af en tiltagende modenhed og nyfunden disciplin.

Han slog stort i gennem allerede som 20-årig med debuten Paupers Field, en udgivelse, der blev kronet af gæstevokal fra countrylegenden Emmylou Harris. Det var uden tvivl den mest interessante debut fra en ung, ensom amerikansk mand siden Ryan Adams’ klassiker Heartbreaker. Talentet er den ultimative kombination af arv og miljø, da LeBlanc er opvokset med en far, som arbejdede som sessionmusiker i det legendariske Muscle Shoals-studie.

Opfølgeren, Cast The Same Old Shadow, blev udgivet til lignende anmelderros og konsoliderede, at First Aid Kit-generationen har fået sin egen Townes Van Zandt, som kritikerne navngav ’den nye Neil Young’. Overvældet af karrieretogets fart endte LeBlanc med at drukne sig selv i et hav af sprut og mistillid til egne evner. Udmattet og medtaget af det vilde liv tog den 23-årige musiker hjem til Muscle Shoals, Alabama, for at skrive et nyt liv til sig selv. Det medførte det tredje album Cautionary Tales, som blev til mellem øjeblikke af klarhed og enkelte tilbagefald.

Sangeren vil være den første til selv at indrømme, at han i sin tid ikke var klar til de store scener, som endte med at vælte ham. Men i dag har LeBlanc rekalibreret sit livskompas, og der er ingen tvivl om, at han er skabt til at lave musik og spille for sit publikum.

**Fakta om koncerten:**Dylan LeBlanc (US)  
Onsdag d. 21. august kl.20.00   
Lille VEGA, Enghavevej 40, 1674 København V  
Billetpris: 180kr. + gebyr  
Billetsalget starter fredag den 12. april kl 9.00 via vega.dk og Ticketmaster